# Styrk Tollvesenet for et tryggere Norge

Vedtatt på KrFs landsmøte 2025

**Tolletaten er den første forsvarslinjen mot grensekryssende kriminalitet og ulovlig import. KrF ønsker en nasjonal plan for styrking av Tollvesenet for å sikre tryggheten til norske borgere.**

Tolletaten sikrer at lover og regler for grensekryssende vareførsel etterleves. Uten et sterkt

Tollvesen risikerer vi at norsk næringsliv utkonkurreres av useriøse aktører, at farlige varer slipper

inn i landet, og at internasjonale kriminelle nettverk får fotfeste. De spiller en avgjørende rolle i

totalberedskapen og forebygging av kriminalitet.

I 2022 var det over 48,7 millioner flypassasjerer, 4,8 millioner busspassasjerer, 2,4 millioner

togpassasjerer og 42,6 millioner personer i personbiler som krysset grensene. Norge har en kystlinje

på over 100 000 km, den nest lengste i verden, og dertil mange havner som krever overvåking. Det

finnes hele 623 havner i Norge som følger den internasjonale sikkerhetsstandarden for skip og

havneanlegg (ISPS), men kun 600 tollere i arbeid i hele etaten, noe som i seg selv illustrerer behovet

for økt bemanning og styrking av analytiske og digitale kapasiteter.

Norges Tollvesen har fått internasjonal oppmerksomhet for sin kamp mot organisert kriminalitet og

smugling. Store beslag har synliggjort hvordan norske tollere står på frontlinjen i kampen mot en

"kokain-tsunami" som rammer Europa. Med begrensede ressurser og utstyr, har norske tollere gjort

rekordmange beslag av narkotika, inkludert over to tonn kokain i Oslo i fjor. Samtidig som vi kan

glede oss over evnen til å gjøre disse beslagene, må vi erkjenne at dette bare viser toppen av isfjellet

for den ulovlige innførsels- og transittaktiviteten som Norge utsettes for. Derfor må vi styrke

Tollvesenet for å kunne møte slike utfordringer enda mer effektivt og resolutt.

Norge skal ikke bli et brohode for narkotika og andre smuglervarer til Norden og Europa. Vi må kjenne vårt ansvar for en av verdens mest omfattende kystlinjer og vår del av et nordisk og

europeisk fellesskap som trenger solid grensevern.

Store beslag og økt grensekryssende aktivitet fra kriminelle nettverk synliggjør de hybride truslene

Norge står overfor. Menneskesmugling, handel med ulovlige våpen og narkotika, samt

helseskadelige og forfalskede varer inngår i et samvirke mellom kriminelle og fremmede

statsmakters ønske om å teste vår motstandskraft og forsvarsevne.

KrF ønsker en nasjonal plan for styrking av Tollvesenet med vekt på følgende tiltak og en økonomisk

ramme på 2 milliarder kroner fram mot 2030:

• Økt bemanning og ressurser: Gradvis styrking av antallet operative tollere fra dagens 600 til

et betydelig høyere antall som bedre står i forhold til alt vi har å forsvare og forvalte. Denne

opptrappingen inkluderer investering i mer effektive verktøy som båter, droner, skannere og

hunder, samt flere kontrollhaller og digital overvåkning og analyse.

• Utvikling og forbedring av digitale kapasiteter: Effektiv og målrettet tollkontroll gjennom

forbedring av digitale systemer. Dette inkluderer oppgradering av IT-infrastruktur og bruk av

avanserte analyseverktøy og KI-kapabiliteter for å kunne identifisere og stoppe ulovlige varer raskere

og mer presist.

• Forbedring av hjemler: Betydelig forbedring og styrking av hjemler for tollkontroll. Dette

innebærer å gi tollere de nødvendige juridiske fullmaktene og opplæringen de trenger for å kunne

utføre sine oppgaver effektivt og lovlig. Eksempler på slike hjemler inkluderer utvidede fullmakter til

å gjennomføre kontroller av persontrafikk, beslaglegge varer som bryter med importregler, og

samarbeide med andre etater i kriminalitetsforebyggende arbeid. Allmennpreventive hensyn og

hensynet til effektivitet i ressursutnyttelsen av begrensede offentlige midler gjør også at tollere bør

kunne agere med begrenset politimyndighet i flere situasjoner som typisk avdekkes under

tolltjenestens normaloppdrag.

• Samarbeid med andre etater for felles situasjonsforståelse og koordinert innsats: Styrket

samarbeid med regelverkseiere som Arbeidstilsynet, Direktoratet for eksportkontroll og sanksjoner

(DEKSA), Direktoratet for medisinske produkter, Direktoratet for samfunnssikkerhet og beredskap

(DSB), Fiskeridirektoratet, Helsedirektoratet, Mattilsynet, Miljødirektoratet, Nav, Politiet,

Utenrikstjenesten, og Skatteetaten. Dette vil sikre en helhetlig tilnærming til grensekontroll og

kriminalitetsforebygging.

• Forebygging av kriminalitet: Økt satsing på forebygging av narkotikasmugling, våpenbruk, og

organisert kriminalitet. Dette inkluderer kontroll av strategiske varer som kan tjene til styrking av

fiendtlig eller på annen måte truende kapasitet på fremmed hold.

• Miljøvern og produktsikkerhet: Kontroll av eksempelvis plastavfall og produkter med uriktig

innhold. Dette innebærer å sikre at avfall som eksporteres ut fra Norge, og andre produkter som

importeres til Norge, ikke inneholder skadelige stoffer som kan påvirke miljøet og folkehelsen

negativt. Sikring av norsk fauna mot fremmede dyr- og plantearter for å beskytte miljøet og

folkehelsen.

Tolletaten er avgjørende for Norges sikkerhet, økonomi og miljø. En styrking av Tollvesenet vil bidra

til å opprettholde lov og orden, beskytte norsk næringsliv, og sikre tryggere grenser for Norge og

våre nordiske og europeiske naboer